ນັກວິທະຍາສາດຈາກອິນເດຍ ເຝິກອົບຮົມຜູ້ຊ່ຽວຊານຈາກ ລາວ ແລະ ອີກຫຼາຍປະເທດ ເພື່ອຮັບມືກັບພະຍາດໝາກສຸກລີງ ໃນໄລຍະການແຜ່ລະບາດນີ້.
ຈາກກຸງນິວເດ ປະເທດອິນເດຍ ນັກວິທະຍາສາດ ຢູ່ສະຖາບັນວິໄຈໄວຣັສວິທະຍາສາດແຫ່ງຊາດ ຂອງສະພາການແພດ ອິນເດຍ (ICMR) ຢູ່ນະຄອນປູເນ່ ກຳລັງເຝິກອົບຮົມບັນດາຜູ້ຊ່ຽວຊານຈາກ ລາວ, ຫວຽດນາມ, ມຽນມາ, ກຳປູເຈຍ, ອິນໂດເນເຊຍ, ມາເລເຊຍ, ຟີລິບປິນ, ສີລັງກາ ແລະ ໄທ ເພື່ອແກ້ໄຂການລະບາດຂອງພະຍາດໝາກສຸກລີງ ໃນທ່າມກາງຄວາມເປັນຫ່ວງທີ່ເພີ່ມຂຶ້ນ ກ່ຽວກັບພະຍາດໝາກສຸກລີງ.
ເປັນສ່ວນໜຶ່ງຂອງການຕອບສະໜອງຂອງອິນເດຍຕໍ່ໄພທີ່ເກີດຂຶ້ນໃໝ່, ນັກວິທະຍາສາດ NIV ກໍາລັງເຝິກອົບຮົມ ກັບບັນດາປະເທດເຫຼົ່ານີ້ ກ່ຽວກັບການທົດສອບ, ອາການທາງດ້ານຄລີນິກ, ຄໍານິຍາມກໍລະນີ, ການເກັບຕົວຢ່າງ ແລະ ອຸປະກອນທີ່ຈໍາເປັນສໍາລັບການທົດສອບ.
ທ່ານ ດຣ Pragya Yadav ນັກວິທະຍາສາດອາວຸໂສຂອງ NIV ປູເນ່ ກ່າວວ່າ: ການພັດທະນາຄວາມສາມາດໃນການວິໄຈ ແລະ ກວດຫາພະຍາດໝາກສຸກລີງໃນປະເທດເຫຼົ່ານີ້ ຈະຊ່ວຍປັບປຸງການກວດຫາກໍລະນີທີ່ສົງໃສ ແລະ ຫຼຸດຜ່ອນການແຜ່ລະບາດຂອງພະຍາດໂດຍຜ່ານການເດີນທາງ.
ສະຖາບັນບໍ່ພຽງແຕ່ສະໜອງໂຄງສ້າງຄວາມອາດສາມາດ, ແຕ່ຍັງສະໜອງ ຊຸດກວດທົດສອບ ສໍາລັບປະເທດອື່ນໆຕາມການຮ້ອງຂໍ.
ອາທິດທີ່ຜ່ານມາ, ຫ້ອງທົດລອງ NIV ໄດ້ແຍກສາຍພັນຂອງເຊື້ອໄວຣັສໝາກສຸກລີງ ເພື່ອຊ່ວຍໃຫ້ບໍລິສັດການຢາ ພັດທະນາວັກຊີນປ້ອງກັນໝາກສຸກລີງ ແລະ ຊຸດກວດພະຍາດ. ນອກຈາກນັ້ນ, ສະຖາບັນຍັງໄດ້ຖືກກຳນົດໃຫ້ເປັນຫ້ອງທົດລອງ ສົ່ງຕໍ່ເພື່ອທົດສອບກໍລະນີທີ່ສົງໃສ. ນອກຈາກນັ້ນ, ຫ້ອງທົດລອງເຄືອຂ່າຍ ICMR-VRDL (Viral Research and Diagnostic Laboratory) ອີກ 15 ແຫ່ງ ໄດ້ຖືກປັບປຸງໃຫ້ເໝາະສົມເພື່ອວິໄຈພະຍາດໝາກສຸກລີງ.
ຕາມອົງການອະນາໄມໂລກ (WHO) ນັບມາຮອດວັນທີ 5 ສິງຫານີ້ ໄດ້ມີຜູ້ຕິດເຊື້ອໄວຣັສໝາກສຸກລີງ ປະມານ 28.000 ກໍລະນີຢູ່ 88 ແຫ່ງໃນທົ່ວໂລກ.